Gesin vra moordondersoek ná klipgooi-voorval pa eis | Maroela Media
Gesin vra moordondersoek ná klipgooi-voorval pa eis
Phildon Chetty (39) is dood toe 'n klip op 27 Augustus deur sy motorruit in Durban geslinger is. (Foto: Verskaf)
Die gesin van 'n Johannesburgse man wat dood is toe 'n klip op 27 Augustus deur sy motorruit in Durban geslinger is, dring daarop aan dat die polisie 'n saak van moord ondersoek.
Phildon Chetty (39), 'n pa van drie kinders, het omstreeks 02:00 op die Higginson-hoofweg in Chatsworth gery toe iemand 'n groot klip van 'n voetgangerbrug gegooi en dit deur die windskerm van sy Toyota Corolla gebars het.
Chetty se broer, Vildon, sê die klip het sy broer teen die kop getref en sy nek gebreek. Chetty se motor het gevolglik teen 'n versperring op die hoofweg gebots. Hy is ook beroof ná die voertuig tot stilstand gekom het.
Kapt. Nqobile Gwala, polisiewoordvoerder, het bevestig dat 'n saak van strafbare manslag ondersoek word. Gwala het nie Maroela Media se navraag oor waarom 'n moordsaak nie ondersoek word nie, beantwoord nie.
Vildon sê die gesin is meegedeel dat daar glo nie 'n moordkategorie vir die "gooi van klippe" is nie.
Hy sê boonop het die polisie die saak aanvanklik as 'n ongeluk hanteer en eers later, ná volgehoue druk deur die gesin en gemeenskap, die ondersoek na strafbare manslag verander.
Dit blyk egter dat daar min vordering met dié ondersoek is.
Karou Charou, 'n Suid-Afrikaanse komediant en woordvoerder van die National Indian Congress of South Africa, het die voorval op sy sosialemediaplatforms gedeel, waar hy ook 'n beroep op die polisie gedoen het om die saak deeglik te ondersoek.
"Dit moet beslis as 'n moord hanteer word, want dis wat dit was."
Vildon sê sy broer se dood het sy gesin en die familie geruk.
"Dit kan nie net ongesiens verbygaan nie. Hoe kan daar so min respek vir 'n lewe wees? Die persoon of persone wat die klip gegooi het, het tot sy baadjie en skoene van sy liggaam af gesteel."
Hy beskryf sy broer as 'n toegewyde pa en eggenoot, en die gom wat die hele familie bymekaar gehou het.
"Hy was 'n man met karakter en integriteit. Ons het 'n besondere band gehad. Ons as familie sukkel geweldig om sy dood te verwerk."
Intussen skakel Vildon met plaaslike veiligheidstrukture en die gemeenskap, met die hoop om veiligheid in die gebied op te skerp sodat só iets nie met 'n volgende persoon gebeur nie.
"Ek wil nooit hê 'n ander familie moet die pyn wat ons nou verduur, ervaar nie.
"Daar moet maniere wees om die brug te beveilig en te verhoed dat klippe vandaar gegooi word."
Supt. Parbhoo Sewpersad, woordvoerder van die Durbanse metropolisie, het aan Maroela Media bevestig dat dié gebied 'n sogenaamde misdaadbrandpunt is.
Hy sê dit is ook duidelik dat die persone wat die klip in dié geval gegooi het, 'n misdaad wou pleeg aangesien Chetty daarna ook beroof is.
"Dit het voorheen ook al gebeur. Daar word klippe van die brug afgegooi en dan word mense beroof.
"Ek doen 'n beroep op die gemeenskap, plaaslike veiligheidstrukture en sekuriteitsfirmas om hande met die metropolisie te vat sodat ons veiligheid kan bevorder en saam kan werk. Dis nie 'n stryd wat 'n mens alleen kan voer nie," sê Sewpersad.
Drie beseer toe wildreservaat brand
Burgemeester sterf in ongeluk ná veldtog in Soweto
Natuurlik is dit moord. Kom by, SAPS!
Moord is moord ongeag wat gebruik word om iemand dood te maak
Wat 'n snert redenasie van die polisie. Hierdie is duidelik moord en roof. Strafbare manslag is die nalatige veroorsaking van die dood van 'n medemens. Die klipgooi was 'n opsetlike aksie en die dader kon voorsien dat dood agv. n botsing sal intree. Skokkend en manipulering van misdaadstatistiek. Polisie pleeg hier self die misdaad van bedrog deur die wanvoorstelling. Die lede verantwoordelik moet daarvoor vervolg word.
So as jy iemand opsetlik dood gooi met 'n klip is dit nie moord nie…..
PATETIES- Ja Miavos ek stem honderd persent saam met jou kommentaar- dit wil voorkom asof die polisie wat hier betrokke is nie eers die verskil tussen OPSET of NALATIGHEID ken nie